Símtal Donalds Trumps fráfarandi forseta Bandaríkjanna til yfirmanns kosningamála í Georgíu hefur hlotið gagnrýni frá báðum fylkingum í bandaríska þinginu. Á upptöku sem gerð var af símtalinu heyrist Trump þrábiðja hann um að finna fleiri atkvæði.
So look, all i want to do is this: I just want to find 11.780 votes, wich is one more than we have.
Ég vil bara finna 11.780 atkvæði, sem er einu meira en við höfum, sagði Trump í símtali til flokksbróður síns Brads Rafflesbergers sem hefur umsjón með framkvæmd kosninga í Georgíu. Það er eitt þeirra ríkja sem tryggði Joe Biden sigur í fosetakosningunum í nóvember. Íbúar þar kusu Demókrata í fyrsta sinn síðan 1992.
Upptaka af símtalinu frá því á laugardag var birt á vef Washington Post í gær. Símtalið stóð í um klukkustund, og þar heyrist Trump í töluverðri geðshræringu þrábiðja um að úrslitum kosninganna verði breytt.
And there is nothing wrong with saying that youve recalculated. Well, Mr. President, the problem that you have is that the data you have is wrong.
Rafflesberger svarar og bendir forsetanum á að upplýsingarnar sem hann hafi séu rangar.
Símtalið hefur vakið hörð viðbrögð frá pólitískum andstæðingum Trumps. Kamala Harris, verðandi varaforseti Bandaríkjanna, segir þetta bera vott um örvæntingu forsetans. Hún var stödd á kosningafundi í Savannah í Georgíu í gær. Á morgun fara þar fram aukakosningar til tveggja öldungadeildarþingsæta í bandaríska þinginu, því hvorki frambjóðandi Demókrata né Repúblikana fékk meirihluta atkvæða í kosningunum 3. nóvember. Kosningarnar í Georgíu skera úr um hvort Biden njóti stuðnings meirihluta Demókrata í öldungadeildinni í forsetatíð sinni sem hefst síðar í þessum mánuði.